**TÁJÉKOZTATÓ**

**A FELELŐS JÁTÉKSZERVEZÉSI TEVÉKENYSÉG TÁMOGATÁSA**

**FEJEZETI KEZELÉSŰ ELŐIRÁNYZAT**

**2017. ÉVI FELHASZNÁLÁSÁRÓL**

**1. A Felelős játékszervezési tevékenység támogatása fejezeti kezelésű előirányzat 2017. évi felhasználásának jogszabályi háttere**

A szerencsejáték szervezéséről szóló 1991. évi XXXIV. törvény (a továbbiakban: Szjtv.) 35. § (4) bekezdése alapján **a játékkaszinók, online kaszinók játékadója 3%-át 2016. január 1-től játékosvédelmi vagy karitatív célra kell fordítani**. A törvényi rendelkezés alkalmazásában játékosvédelmi célnak minősül különösen a játékosok által ingyenesen, 0-24 óra között hívható telefonos ügyfélszolgálat (zöld szám) fenntartása, a játékosok részére a szociális ellátórendszer keretében elérhető közösségi ellátásokról szóló figyelemfelhívó, illetve folyamatos tájékoztatás biztosítása, valamint a szerencsejátékkal kapcsolatos, esetleges káros mentális, pszichikai vagy szociális hatások megelőzése, kezelése.

A Magyarország 2017. évi központi költségvetéséről szóló 2016. évi XC. törvény (a továbbiakban: Ktv.) 25. § (2) bekezdése és az 1. melléklet XV. Nemzetgazdasági Minisztérium fejezet, 25. cím, 2. alcím, 8. **Felelős játékszervezési tevékenység támogatása jogcímcsoport kiadási előirányzata biztosítja az Szjtv. 35. § (4) bekezdésében meghatározott célok teljesítését, amelyet a felelős játékszervezés részletes szabályairól szóló 329/2015. (XI. 10.) Korm. rendelet (a továbbiakban: Korm. rendelet) végrehajtásához kell felhasználni.**

A Felelős játékszervezési tevékenység támogatása fejezeti kezelésű előirányzat pénzügyi kezelése a következő jogszabályok alapján történik:

az államháztartásról szóló 2011. évi CXCV. törvény (a továbbiakban: Áht.) költségvetési támogatásra vonatkozó rendelkezései,

az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) támogatásokról szóló rendelkezései,

a fejezeti kezelésű előirányzatok kezeléséről és felhasználásáról szóló 16/2015. (V. 29.) NGM rendelet,

a Nemzetgazdasági Minisztérium kötelezettségvállalási és utalványozási szabályzatáról szóló 23/2015. (XII. 4.) NGM utasítás.

**2. Gyakorlati tudnivalók a Felelős játékszervezési tevékenység támogatása fejezeti kezelésű előirányzat 2017. évi felhasználásáról**

**2017-ben a Felelős játékszervezési tevékenység támogatása fejezeti kezelésű előirányzat 150 M Ft. Ebből 100 M Ft államháztartáson kívül, 50 M Ft államháztartáson belül használható fel.**

A támogatás **támogatási kérelem benyújtásával** a **támogató egyedi döntése alapján**, a kedvezményezettel kötött **támogatási szerződés** útján biztosítható.

**Kérelem benyújtására a következő szervezetek jogosultak:** gazdasági társaság, civil szervezet, szakszervezet, köztestület, költségvetési szerv, helyi önkormányzat.

A kérelem benyújtásához a jelen tájékoztató 1. sz. melléklete szerinti **támogatási kérelem mintát** kell felhasználni. A támogatási kérelmet a támogatási kérelem minta szerinti mellékletekkel együtt **1 eredeti példányban** kell papír alapon személyesen a Nemzetgazdasági Minisztérium (NGM) ügyfélszolgálatán (1051 Budapest, József nádor tér 2-4.) vagy postai úton (1051 Budapest, József nádor tér 2-4. vagy a Postafiók 1369 Budapest, Pf. 481.) az **NGM adószabályozásért és számvitelért felelős helyettes államtitkárságához címezve** előterjeszteni.

A Korm. rendelet végrehajtásához kapcsolódóan **a 2017. évben kiemelt témakörként az alábbi témakörök támogathatók:**

*a Korm. rendelethez kapcsolódó játékosvédelmi tájékoztatás intenzívebbé tétele (pl. tájékoztató kampány szervezése, tájékoztató füzetek kiadása a szervezői tájékoztatási kötelezettség támogatására),*

*addiktológiai, játékosvédelmi, családvédelmi szervezetek Korm. rendelet végrehajtásához kapcsolódó tevékenységéhez kiegészítő forrás biztosítása,*

*játékszervezők és addiktológiai, játékosvédelmi, családvédelmi szervezetek Korm. rendelet szerinti együttműködésének, illetve a játékosvédelmi, családvédelmi szervezetek és az egészségügyi ellátórendszerbe tartozó szolgáltatók együttműködésének ösztönzése (pl. a kóros játékfüggőséggel érintett játékosok „beterelése” az egészségügyi vagy szociális ellátórendszerbe),*

*a Korm. rendelet szerinti játékosvédelmi eszközök, különösen a Korm. rendelet 22-24. § szerinti emelt szintű ösztönző eszközök szervezői alkalmazásának intenzívebbé tétele (pl. egyéni tétmaximum technikai feltételeinek megteremtéséhez támogatás, szerencsejáték eszközön játékosvédelmi programok, figyelmeztető jelzések telepítésének támogatása).*

A **kérelem érdemi ügyintézésre befogadásáról vagy érdemi vizsgálat nélküli elutasításáról** a kérelem beérkezésétől számított **7 napon belül** **tájékoztató levél** készül. Az érdemi ügyintézésre befogadásról tájékoztató levél kiadása nem jelenti a kérelem elfogadását, az kizárólag a kérelem érdemi vizsgálata megkezdésének igazolására szolgál.

Ha a kérelmező a támogatási kérelmet hibásan, hiányosan nyújtotta be, és ezek a hibák olyan jellegűek, hogy azok a hiánypótlás során pótolhatóak, az **adószabályozásért és számvitelért felelős helyettes államtitkárság hiánypótlásra felhívólevelet küld** a kérelmező részére. A kérelmező a **levélben megjelölt hiánypótlást 8 napon belül megküldi** az **adószabályozásért és számvitelért felelős helyettes államtitkárság** részére. A kérelem **kijavítására egy alkalommal** van lehetőség.

A **kérelem érdemi vizsgálata alapján a kérelem elfogadásra vagy elutasításra kerül**, az érdemi döntésről a kérelem előterjesztőjét az NGM **írásban értesíti.**

A kérelmező a **kérelmet támogató döntésről szóló** **tájékoztató kézhezvételét követő 5 napon belül**, a támogatási szerződés megkötéséhez szükséges alábbi dokumentumokat küldi meg az **adószabályozásért és számvitelért felelős helyettes államtitkárság** részére:

1. A Kedvezményezett 30 napnál nem régebbi cégkivonatának vagy hatályos létesítő okiratának vagy nyilvántartásba vételét igazoló dokumentumának eredeti vagy közjegyzővel hitelesített másolati példánya.
2. A Kedvezményezett nevében aláírásra jogosult személy vagy személyek pénzügyi intézmény által igazolt, ügyvéd által ellenjegyzett vagy közjegyző által hitelesített 30 napnál nem régebbi aláírás mintája vagy az aláírás minta közjegyző által hitelesített másolata.
3. Átláthatósági nyilatkozat.
4. Költségterv, amennyiben a támogatási összeg eltér a támogatási kérelemben foglalttól.
5. Gazdasági társaság Kedvezményezett esetén: Nyilatkozat az európai uniós társfinanszírozású projektek megvalósítási helyzetéről.

Az Áht. 50. §-a és az Ávr. 81. §-a alapján **nem köthető** **támogatási szerződés** azzal és nem részesülhet költségvetési támogatásban, aki

1. nem felel meg az Ávr. 82. §-a szerinti rendezett munkaügyi kapcsolatok követelményének,
2. jogerős végzéssel elrendelt felszámolási, csőd-, végelszámolási vagy egyéb - a megszüntetésére irányuló, jogszabályban meghatározott - eljárás alatt áll,
3. a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett,
4. a támogató által vagy jogszabályban meghatározott mértékű saját forrás nem áll rendelkezésére, továbbá azt nem igazolja, vagy arról nem nyilatkozik,
5. a támogatási szerződés megkötésének feltételeként jogszabályban meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja,
6. a köztulajdonban álló gazdasági társaságok takarékosabb működéséről szóló törvényben foglalt közzétételi kötelezettségének nem tett eleget,
7. jogi személy vagy jogi személyiséggel nem rendelkező más szervezet esetén nem minősül az Áht. 55. §-a szerint átlátható szervezetnek,
8. a támogatási döntést meghozta, vagy aki a támogatási döntés meghozatalában döntés-előkészítőként részt vett,
9. a támogatási döntés időpontjában a Kormány tagja, államtitkár, közigazgatási államtitkár, helyettes államtitkár, megyei közgyűlés elnöke, főpolgármester, polgármester, regionális fejlesztési ügynökség vezető tisztségviselője,
10. a h) és az i) pont szerinti személlyel közös háztartásban élő hozzátartozó,
11. a nyilvánosan működő részvénytársaság kivételével - a h) és i) pont szerinti személy tulajdonában álló gazdasági társaság,
12. az állam, helyi önkormányzat, illetve a köztestület legalább 50%-os közvetlen vagy közvetett tulajdonában lévő gazdasági társaság, valamint sportegyesület és a sportszövetség kivételével - az olyan gazdasági társaság, alapítvány, egyesület, egyházi jogi személy vagy szakszervezet, illetve ezek önálló jogi személyiséggel rendelkező olyan szervezeti egysége, amelyben a h) - j) pont szerinti személy vezető tisztségviselő, az alapítvány kezelő szervének, szervezetének tagja, tisztségviselője, az egyesület, az egyházi jogi személy vagy a szakszervezet ügyintéző vagy képviseleti szervének tagja,
13. a kérelem benyújtásakor, illetve a támogatási szerződés megkötésekor az állami adóhatóságnál nyilvántartott, esedékessé vált és meg nem fizetett adó-, illeték-, vám-, illetve járulék tartozással rendelkezik.

A kérelem elfogadása esetén a támogatás felhasználásához **támogatási szerződés megkötése** szükséges. Amennyiben a kérelmező mulasztásából a támogató által meghatározott határidőtől számított további harminc napon belül nem kerül sor a szerződéskötésre, a támogatási döntés hatályát veszti.

A támogatási szerződés tervezetét az NGM készíti elő. A támogatási szerződésben

* előlegre vonatkozó rendelkezés előírható,
* a támogatás rendelkezésre-bocsátása történhet egyösszegű kifizetéssel, részletekben történő kifizetéssel, idő- vagy teljesítményarányosan,
* biztosítékként a kedvezményezett valamennyi – jogszabály alapján beszedési megbízással megterhelhető – fizetési számlájára vonatkozó, a támogató javára szóló beszedési megbízás benyújtására vonatkozó felhatalmazó nyilatkozata szükséges.

**A Felelős játékszervezési tevékenység támogatása fejezeti kezelésű előirányzat terhére támogatás kizárólag megkötött és jóváhagyott támogatási szerződés alapján folyósítható.**

**3. A támogatási szerződés végrehajtása során teljesítendő monitoring kötelezettségek**

A Kedvezményezett elszámolási kötelezettsége teljesítése érdekében köteles a támogatási szerződésben meghatározott időpontra egy **szakmai és pénzügyi beszámolót** benyújtani a költségvetési támogatás felhasználásáról. A szakmai beszámoló jelentésben a Kedvezményezett köteles számot adni a támogatási szerződés céljának megvalósulásáról.

A szakmai és pénzügyi beszámoló jelentés Támogatóhoz történő beérkezését követő 60 napon belül Támogató írásban nyilatkozik a teljesítés elfogadásáról. Amennyiben a szakmai és pénzügyi beszámoló jelentés nem felel meg a fentiekben foglaltaknak, vagy egyéb okból nem alkalmas a támogatás szerződésszerű felhasználásának ellenőrzésére, Támogató Kedvezményezettet hiánypótlásra hívja fel, a hiányokat a **hiánypótlási felhívás** kézhezvételét követő 8 napon belül pótolni szükséges. Hiánypótlásra legfeljebb két alkalommal van lehetőség, mely során a teljesítés elfogadására meghatározott határidő a hiánypótlás Támogatóhoz történő beérkezésének napjától újrakezdődik. A szakmai és pénzügyi beszámoló megfelelősége esetén Támogató teljesítésigazolást állít ki. A pénzügyi és szakmai beszámoló elfogadására, és ez alapján a teljesítésigazolás kiállítására az **adószabályozásért és számvitelért felelős helyettes államtitkárság** jogosult.

Utólagos finanszírozás esetén: a pénzügyi és szakmai beszámoló elfogadását követően az **adószabályozásért és számvitelért felelős helyettes államtitkárság** a **teljesítésigazolás** és **kifizetés engedélyezése** adatlap megküldésével kezdeményezi a kifizetést.

Előlegnyújtás esetén: amennyiben a szakmai és pénzügyi beszámoló alapján a Kedvezményezettnek visszafizetési kötelezettsége keletkezik, a Kedvezményezett a fizetési felszólítás kézhezvételét követő 30 munkanapon belül az Ávr. 94. § (1) bekezdése szerinti értesítőben megjelölt fizetési számlára köteles a visszafizetési kötelezettségét teljesíteni.

Budapest, 2017. március 17.